Diari Oficial de la Generalitat Valenciana


Sumari del DOGV 6296, del 24-06-2010 (2010/7195)

RESOLUCIÓ de 9 de juny de 2010, de la Direcció General D'universitat I Estudis Superiors per la qual es dicten instruccions i convoca la prova d'accés a les ensenyances artístiques superiors de grau
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6296

Data del DOGV
:   24-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7195


Data del document
:   09-06-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ceràmica
    * accés a l'educació
    * examen
    * educació artística
    * música
    * espectacles
    * legislació escolar

RESOLUCIÓ de 9 de juny de 2010, de la Direcció General D'universitat I Estudis Superiors per la qual es dicten instruccions i convoca la prova d'accés a les ensenyances artístiques superiors de grau [2010/7195]
La Llei Orgànica 2/2006, de 3 de maig, d'Educació, establix que l'accés a les ensenyances artístiques superiors requerixen estar en possessió del títol de batxiller o haver superat la prova d'accés a la universitat per a majors de 25 anys, així com la superació de les corresponents proves específiques a què es referixen els articles 54, 55, 56 i 57.
Així mateix, l'article 69.5 de l'esmentada Llei Orgànica 2/2006, de 3 de maig, d'Educació, establix que els majors de 19 anys podran accedir a estes ensenyances per mitjà de la superació d'una prova específica, regulada i organitzada per les Administracions educatives, que acredite que l'aspirant posseïx la maduresa en relació amb els objectius del Batxillerat i els coneixements, les habilitats i les aptituds necessàries per a cursar amb aprofitament les corresponents ensenyances.
El Reial Decret 1614/2009, de 26 d'octubre, pel qual s'establix l'ordenació de les ensenyances artístiques superiors regulades per la Llei Orgànica 2/2006, de 3 de maig, d'Educació, determina en l'article 12 els requisits d'accés en idèntics termes als expressats en el primer paràgraf.
Per tot això, en virtut de les competències que m'atribuïx el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, resolc
Primer
L'admisió de l'alumnat per al curs 2010/2011, a les ensenyances artístiques superiors, en els centres de la Comunitat Valenciana, es realitzarà segons el que es disposa en l'Annex I.
Segon
L'estructura i el contingut de la prova específica d'accés per a cada especialitat de les ensenyances artístiques superiors s'ajustarà al que es disposa en l'Annex II.
Tercer
El desenrotllament de les proves es durà a terme d'acord amb el calendari que establix l'Annex III i en els centres que allí es determinen.
Quart
S'aproven els formularis inclosos com Annexos IV, V i VI per a la sol·licitud d'inscripció per a la realització de les proves d'accés i per a l'acreditació de superació de la prova específica d'accés.
Quint
Esta resolució entrarà en vigor al dia següent de la seua publicació en el Diari Oficial de la Comunitat Valenciana.
Sext
Contra esta resolució, que no esgota la via administrativa, es podrà interposar recurs d'alçada davant la Secretària Autonòmica d'Universitat i Ciència en el termini d'un mes comptador de la seua publicació al Diari Oficial de la Comunitat Valenciana.
València, 9 de juny de 2010.- El director general d'Universitat i Estudis Superiors: Jesús Marí Farinós
ANNEX I
Procediment pel qual es regula l'organització de les proves
d'accés als estudis superiors de grau d'ensenyances artístiques
I. Àmbit d'aplicació
Esta resolució serà d'aplicació en els procediments d'accés i admissió a les ensenyances artístiques superiors d'Art Dramàtic, Ceràmica, Dansa, Disseny i Música.
II. Requisits acadèmics per a l'accés
1. Per a l'accés a les ensenyances oficials conduents a un títol de graduat o graduada en els diferents àmbits, es requerirà estar en possessió del títol de batxiller o haver superat la prova d'accés a la universitat per a majors de 25 anys, així com la superació de la prova específica a què es referixen els articles 54, 55, 56 i 57 de la Llei Orgànica 2/2006, de 3 de maig, d'Educació.
2. Podran també accedir a les ensenyances artístiques superiors de Grau les persones majors de dènou anys que, sense reunir els requisits assenyalats en l'apartat anterior, superen la prova de maduresa a què fa referència l'article 69.5 de la Llei Orgànica 2/2006, de 3 de maig, d'Educació. A més a més han de superar la prova específica de l'apartat anterior.
3. Podran accedir directament al Grau d'Arts Plàstiques i al Grau en Disseny, sense necessitat de realitzar la prova específica d'accés, els que estiguen en possessió de títol de Tècnic Superior d'Arts Plàstiques i Disseny.
III. Prova per a majors de dènou anys sense requisits
1. Esta prova es dirigix a majors de dènou anys, complits abans del dia 1 d'octubre de l'any natural en què se celebre la dita prova, que vullguen accedir a les ensenyances artístiques superiors i no es troben en possessió del títol de Batxiller ni hagen superat la prova d'accés a la universitat per a majors de 25 anys.
2. La superació d'esta prova acreditarà que l'aspirant posseïx la maduresa en relació amb els objectius del batxillerat i els coneixements, habilitats i aptituds necessaris per a cursar amb aprofitament les corresponents ensenyances.
3. La prova per a majors de dènou anys sense requisits és comuna per a totes les ensenyances artístiques superiors i es desenrotllarà d'acord amb el calendari establit en l'Annex III d'esta resolució.
4. La prova es realitzarà en almenys un centre públic d'ensenyances artístiques superiors per província. En l'Annex III es determinaran els centres de realització de les proves.
5. Per a avaluar esta prova es constituirà un únic tribunal, anomenat pel/per la director/a de l'ISEACV, del qual formarà part un nombre imparell de membres.
6. El tribunal estarà constituït pels membres següents:
a. El/la president/a
b. El/la secretari/ària
c. Tres vocals
7. En funció del nombre d'aspirants, la direcció de l'ISEACV podrà nomenar una comissió de suport per a la realització de la prova, les funcions de la qual seran atendre les aules, corregir exàmens i aquelles altres que, per a l'adequat desenrotllament del procés, assigne el tribunal.
8. La prova constarà de les següents parts:
a. Primera part: Comentari de text o desenrotllament d'un tema d'actualitat general. A partir de dos textos, l'aspirant en triarà un i realitzarà:
a.1. Un resum d'una extensió entre 75 a 100 paraules.
a.2.Una opinió personal d'extensió lliure.
b. Segona part: Llengua castellana o valenciana (a triar). A partir d'un text, l'aspirant contestarà a les qüestions de tipus gramatical: ortogràfic, morfològic, sintàctic i lèxic.
c. Tercera part: Llengua estrangera. A partir d'un text, l'aspirant contestarà les qüestions de tipus gramatical: ortogràfic, morfològic, sintàctic i lèxic.
9. La qualificació de cada una de les parts s'expressarà en escala numèrica de 0 a 10, i el resultat final de la prova serà la mitjana aritmètica. La superació de la prova exigirà que esta mitjana haja de ser igual o superior a 5, la qual cosa suposarà la qualificació d'APTE/A. La superació d'esta prova tindrà validesa permanent als efectes d'accés a les ensenyances artístiques superiors en tot l'Estat.
10. En el cas de què els participants, una vegada efectuats pel Tribunal els aclariments sol·licitats a la vista de la prova i la resta de mitjans que li van servir com a elements de juí per a qualificar, estimen que la qualificació és incorrecta, podran presentar reclamació, per mitjà d'un escrit motivat, davant el/la president/a del Tribunal, dins dels tres dies hàbils següents a aquell en què la qualificació va ser notificada públicament. Contra la resolució del/a president/a del Tribunal es podrà interposar un recurs d'alçada davant del/la director/a de l'ISEACV en el termini d'un mes a comptar de la resolució denegatòria.
11. Es requerix la superació d'esta prova per a inscriure's en la prova específica d'accés.
12. La inscripció per a esta prova es realitzarà en les dates assenyalades en el calendari i centres inclosos en l'Annex III.
IV. Inscripció i determinació de les places de la prova específica d'accés
1. El termini d'inscripció per a la realització de la prova específica d'accés a les distintes ensenyances artístiques superiors estarà determinat en el calendari que figura en l'Annex III.
2. La inscripció es realitzarà en el centre on es vaja a realitzar la prova. En la sol·licitud d'inscripció, l'alumne/a triarà l'especialitat, o especialitats, que desitja cursar.
3. L'ISEACV, a proposta dels Centres, determinarà el nombre de places disponibles per a iniciar els estudis dels distints Graus en ensenyances artístiques superiors. D'esta oferta es farà la reserva següent:
a. El 20% de les places disponibles, per a l'alumnat que tinga accés directe.
b. Les places restants s'oferiran per a l'alumnat que accedisca per mitjà de la realització de la prova d'accés.
Les places que no s'adjudiquen en l'opció per mitjà d'accés directe s'acumularan a l'opció b).
V. Prova específica d'accés
1. L'ISEACV realitzarà almenys una convocatòria anual de la prova específica d'accés a les ensenyances artístiques de grau. La prova es realitzarà en els Centres Superiors d'Ensenyances Artístiques, que realitzaran com a mínim una convocatòria a l'any. La superació de la prova específica d'accés tindrà validesa per al curs acadèmic corresponent.
2. L'ISEACV autoritzarà anualment, a proposta dels centres, l'estructura i el contingut de la prova específica d'accés, la finalitat de la qual serà la valoració dels coneixements, les habilitats i les aptituds necessaris per a cursar amb aprofitament estos estudis.
3. El Tribunal determinarà els continguts dels distints exercicis de la prova específica d'accés a què es referix l'apartat sext.
4. Així mateix, publicarà el calendari que contindrà les dates d'inscripció, realització de les proves d'accés i matriculació de l'alumnat (segons l'Annex III).
VI. Qualificació
1. La valoració de la prova d'accés s'expressarà en funció d'una escala numèrica de 0 a 10, amb expressió de tres decimals que permetrà l'ordenació de les sol·licituds d'admissió per a l'adjudicació de les places oferides.
2. La superació de la prova d'accés exigix obtindre una qualificació igual o superior a 5,000. En el cas que la prova d'accés s'organitze per mitjà de la realització de més d'una prova, estes seran avaluades individualment, i la qualificació final de l'aspirant serà la resultant de la mitjana aritmètica de les diferents proves realitzades, llevat que específicament es dispose un altre procediment en els ANNEXOS corresponents.
VII. Adjudicació de places
Per a l'adjudicació de places en els centres, els aspirants que hagen superat la prova específica d'accés seran ordenats segons les qualificacions finals obtingudes.
Les adjudicacions seguiran el següent orde de preferència:
1r Aspirants que hagen superat la prova d'accés en el Centre on desitgen cursar les ensenyances.
2n Aspirants que hagen superat la prova d'accés en un centre distint.
VIII. Tribunal
1. Per tal de proposar i avaluar les distintes proves es constituirà un únic tribunal per centre, anomenat pel/per la director/a de l'ISEACV, a proposta del/a director/a del centre, del qual formaran part un nombre imparell de membres.
2. El tribunal estarà constituït pels membres següents:
a. El/la president/a
b. Un mínim de quatre vocals, un dels quals actuarà com a secretari/a.
3. Quan el nombre d'aspirants ho aconselle, es podrà nomenar un nombre més gran de vocals.
4. La direcció del centre, en funció de les especialitats, dels itineraris i del nombre d'aspirants, podrà nomenar comissions de suport per a la realització de les proves, les funcions de les quals seran les de l'atenció d'aules, correcció d'exàmens així com aquelles altres que assigne el tribunal per a l'adequat desenrotllament del procés.
IX. Reclamació de qualificacions
Si, una vegada el tribunal haja efectuat els aclariments sol·licitats a la vista de les proves i la resta de mitjans que li van servir com a elements de juí per a qualificar, es manté la reclamació, esta es presentarà per mitjà d'un escrit motivat, dirigit al/a president/a del tribunal, dins dels tres dies hàbils següents a aquell en què la qualificació va ser notificada públicament.
Contra la resolució del president del Tribunal es podrà interposar un recurs d'alçada davant del/la director/a de l'ISEACV en el termini d'un mes a comptar de la resolució denegatòria.
X. Formalització de matrícules
Els aspirants que, superada la prova, obtingueren plaça formalitzaran la matrícula, per orde de qualificació, en els corresponents centres, prèvia presentació de la documentació acreditativa de reunir els requisits acadèmics exigits per a l'accés al grau. El termini estarà determinat en el calendari aprovat.
Les taxes que abonen els alumnes que concórreguen a les proves d'accés seran les establides en el Text Refós de la Llei de Taxes de la Generalitat, aprovat per Decret Legislatiu 1/2005, de 25 de febrer, del Consell.
XI. Acollida i orientació de nou ingrés
Els Centres disposaran de sistemes d'informació i procediments d'acollida i orientació dels estudiants de nou ingrés per a facilitar la seua incorporació a les ensenyances artístiques superiors corresponents.
Estos sistemes i procediments hauran d'incloure, en el cas d'estudiants amb necessitats educatives específiques derivades de discapacitat, els servicis de suport i assessorament adequats, que valoraran la necessitat de possibles adaptacions curriculars.
ANNEX II.1
Estructura i contingut de la prova específica
d'accés a art dramàtic
Les proves específiques per a totes les especialitats constaran de dos parts, cada una d'elles eliminatòria.
Primera part: Consta de dos exercicis:
1. Comentari de text. Comú a totes les especialitats. Els aspirants han d'haver llegit prèviament les obres teatrals que el centre haja comunicat. L'exercici consistirà en un comentari d'un fragment d'estes obres i respondre un qüestionari que versarà sobre el gènere, aspectes històrics, socials i artístics relacionats amb l'obra. Es valorarà la maduresa i els coneixements de l'aspirant en relació a la comprensió de conceptes i utilització del llenguatge. Este exercici computarà un 50% de la qualificació global de la part I.
2. Habilitats específiques: avaluació de les habilitats necessàries per a cursar els estudis corresponents a cada una de les especialitats. Computarà el 50% de la qualificació de la part I:
a. Interpretació. Exercici amb 4 apartats: moviment, música i cant, actuació i veu i dicció. Cada apartat computarà un 25% de l'exercici.
b. Escenografia. Consta de dos apartats: Dibuix al natural a mà alçada i resoldre un exercici de sistema dièdric. Cada apartat comptarà un 50% de la nota total de l'exercici.
c. Direcció d'escena i dramatúrgia. Constarà de dos blocs: Exercici de direcció d'actors i compondre un text dramàtic a partir d'una situació plantejada pel tribunal i proposar la seua traducció escènica. Cada bloc comptarà un 50% del total d'este exercici.
Segona part: té com a objecte comprovar les capacitats potencials necessàries per a cursar amb aprofitament els estudis de cada una de les especialitats. Consta d'un únic exercici. Comptarà el 100% d'esta part.
a. Interpretació. Consta d'una prova única. L'aspirant presentarà dos exercicis interpretatius. Un d'estos serà necessàriament un dels monòlegs proposats pel tribunal. El text teatral de l'altre exercici serà de lliure elecció per a l'aspirant, i podrà ser un altre dels textos proposats. Tindrà una duració entre tres i cinc minuts. L'aspirant haurà de tindre memoritzats i preparats ambdós textos per a la realització d'este exercici. Es podrà utilitzar vestuari o efectes que, en tot cas, hauran de ser molt simples. Es valorarà la maduresa, les habilitats i les aptituds de l'aspirant en relació amb les capacitats de les tècniques pròpies de la interpretació, la capacitat d'entendre i integrar indicacions i la comprensió de les situacions dramàtiques.
b. Escenografia. Constarà de dos apartats: realització d'un esbós escenogràfic a partir d'una proposta dramàtica realitzada pel tribunal (60% de la nota total d'esta part) i presentació i defensa del seu treball davant del tribunal (40% del total d'esta part).
c. Direcció d'escena i dramatúrgia. Consta d'un únic exercici. Anàlisi dramatúrgica d'un text teatral proposat pel tribunal. L'anàlisi haurà d'incloure un estudi dels personatges (30% del global de l'exercici), realització de la proposta de traducció escènica d'este. La plasmació escènica es referirà a la intenció dramàtica, accions i moviment escènic, esbossos de planta de l'espai escènic, música i/o efectes de so necessaris per a configurar l'espai sonor i la il·luminació (40% del total de l'exercici) i presentació i defensa oral de la proposta de posada en escena (30% del total d'este exercici).
ANNEX II.2
Estructura i contingut de la prova específica d'accés a ceràmica
Constarà d'un exercici (2 h màx.):
Consistirà a fer una anàlisi i comentari per escrit d'un text relacionat amb la ceràmica en què es valorarà la maduresa, la capacitat d'anàlisi, els coneixements associats i l'estudi del context històric, científic, artístic i socioeconòmic que si és el cas poguera derivar-se del text extret.
L'exercici presentarà dos opcions diferents entre les quals l'aspirant haurà de triar-ne una.
ANEX II. 3
Estructura i contingut de la prova específica d'accés a dansa
I. Conservatori Superior de Dansa d'Alacant
Constarà de tres parts:
Primera part: els aspirants realitzaran una classe de dansa de l'estil triat. A continuació, i amb caràcter voluntari, podran executar una variació d'una duració màxima de 3 minuts.
Segona part: els aspirants reflexionaran per escrit sobre un text a desenrotllar de contingut relacionat amb la dansa i proposat pel tribunal.
Tercera part: els aspirants presentaran al tribunal una memòria que versarà sobre la seua formació, vida professional, interessos, expectatives i inquietuds sobre els estudis superiors en el grau en dansa, i la seua posterior defensa amb el tribunal.
II. Conservatori Superior de Dansa de València
Consta de quatre exercicis per a cada una de les especialitats que es determinen a continuació:
A. Pedagogia
1. Comentari i opinió personal sobre un text de dansa que facilitarà el tribunal.
2. Classe pràctica de tècnica (a triar per l'alumne entre dansa acadèmica, contemporània, espanyola i flamenc).
3. Impartir una classe de nivell mitjà a petició del tribunal.
4. Entrevista personal.
B. Coreografia
1. Comentari i opinió personal sobre un text de dansa que facilitarà el tribunal.
2. Classe pràctica de tècnica (a triar per l'alumne entre dansa acadèmica, contemporània, espanyola i flamenc).
3. Presentació d'una coreografia d'una duració de tres minuts aproximadament.
4. Entrevista personal.
La nota mitjana de l'expedient dels estudis professionals constituirà el 50% de la nota de la prova específica d'accés, en el cas d'estar en possessió del Títol Professional de Dansa.
ANNEX II.4
Estructura i contingut de la prova específica d'accés a disseny
I. Escola d'Art i Superior de Disseny d'Alacant
Constarà d'exercicis de representació i interpretació d'un model tridimensional aplicant tècniques de dibuix i de color.
II. Escola d'Art i Superior de Disseny d'Alcoi
Constarà de tres parts.
Primera part: A partir d'un model (imatge, objecte) proposat s'ha de respondre a quatre qüestions relacionades amb temes d'història i de disseny.
Segona part:
1. Primer exercici:
Representació d'un model tridimensional, per mitjà de l'aplicació de tècniques i llenguatges propis del dibuix artístic.
Representació del mateix model o un altre en un sistema propi dels llenguatges de representació tècnica.
2. Segon exercici:
Realització d'un exercici de creativitat i projectual, vinculat als diferents àmbits del disseny.
Tercera part: entrevista personal.
III. Escola d'Art i Superior de Disseny de Castelló
Les proves específiques per a totes les especialitats constaran de dos parts.
Primera part: exercicis pràctics.
1. Primer exercici (3 h màx.)
Representació d'un model tridimensional per mitjà de l'aplicació de tècniques i llenguatges propis del dibuix artístic.
2. Segon exercici (2 h màx.)
Representació d'un model en els sistemes propis dels llenguatges de representació tècnica.
Segona part: Exercici pràctic (1 h màx.)
Exercici compositiu a color realitzat amb tècnica lliure, basat en la lliure interpretació del model proposat.
S'haurà de superar cada exercici amb una nota igual o superior a 5. L'escala de qualificació és de l'1 al 10 amb dos decimals. La qualificació final de la prova resultarà de la mitjana ponderada de les qualificacions obtingudes en els exercicis superats.
La prova es realitza en dos dies.
IV. Escola d'Art i Superior de Disseny d'Orihuela
La prova constarà de dos exercicis:
1. Primer exercici
Entrevista personal amb aspirant. L'aspirant en el moment de l'entrevista aportarà un book-portfoli amb treballs, propostes o exercicis que tinguen relació amb els estudis que desitja començar, i este tema pot ser l'entrevista. Representarà el 40% de la nota final.
2. Segon exercici
Exercici teoricopràctic. Amb una duració màxima de 2 hores, consistirà en la realització d'un exercici projectual on, partint d'un tema facilitat pel tribunal, el candidat proposarà una solució compositiva executada amb tècnica lliure. Representarà el 60% de la nota final.
V. Escola d'Art i Superior de Disseny de València
La prova constarà de tres exercicis:
1. Primer exercici
Realitzar un exercici de representació d'un model tridimensional per mitjà de l'aplicació de tècniques i llenguatges propis del Dibuix Artístic.
2. Segon exercici
Per als aspirants a les especialitats de Gràfic i Moda, i si és el cas els itineraris associats. Realitzar un exercici compositiu a color amb tècnica lliure, basat en la lliure interpretació del model proposat. Per als aspirants a les especialitats d'Interiors i de Producte i si és el cas els itineraris associats. Representació d'este mateix o un altre model diferent en un sistema propi dels llenguatges del Dibuix Tècnic.
3. Tercer exercici
A partir d'una imatge donada, cal respondre per escrit a quatre qüestions relacionades amb temes de l'especialitat corresponent: aspectes formals, funcionals, compositius, constructius, etc.
ANNEX II.5
Estructura i contingut de la prova específica d'accés a música
Consta de tres exercicis per a cada una de les especialitats que es determinen a continuació:
A. Interpretació
1. Anàlisi estructural i històric d'un fragment musical.
2. Lectura a vista en l'instrument del seu itinerari instrumental.
3. Interpretació d'un programa de 30 minuts, d'almenys tres estils distints. L'aspirant deurà interpretar, com a mínim, una obra de memòria.
B. Composició
1. Anàlisi estructural d'un o més fragments musicals d'un conjunt d'obres realitzades pel candidat que presente al tribunal.
2. Lectura a vista al piano, amb preparació prèvia en un piano de 15 minuts de duració.
3. Exercici compositiu a quatre veus de textura harmònica o contrapuntística.
C. Direcció
1. Análisi estructural i històric d'un fragment musical.
2. Exercici d'harmonització a quatre veus d'un baix o tiple.
3. Interpretació al piano d'una sonata clàssica.
D. Pedagogia
1. Anàlisi estructural i històric d'un fragment musical.
2. Lectura a vista en el piano, amb preparació prèvia en un piano de 15 minuts.
3. Interpretació d'un programa de 30 minuts, d'almenys tres estils distints. L'aspirant deurà interpretar, com a mínim, una obra de memòria.
E. Musicologia
1. Anàlisi estructural i històric d'un fragment musical.
2. Exercici d'harmonització a quatre veus d'un baix o tiple.
3. Interpretació d'un programa de 15 minuts, d'almenys tres estils distints. L'aspirant deurà interpretar, com a mínim, una obra de memòria.
Els Conservatoris, en el marc de la seua autonomia pedagògica i administrativa, establiran i publicaran al començament de cada curs acadèmic els continguts, objectius i criteris d'avaluació dels exercicis de cada especialitat, així com les instruccions per a la realització de la prova, que hauran d'anunciar-se en els taulers d'anunci i en les pàgines Web dels diferents centres.
La inscripció en més d'una especialitat implicarà la realització de la prova corresponent completa, independentment de la similitud o coincidència dels exercicis.
La nota mitjana de l'expedient dels estudis professionals constituirà el 50% de la nota de la prova específica d'accés, en el cas d'estar en possessió del títol professional de Música.
Els Conservatoris superiors en coordinació amb els conservatoris professionals acordaran un llistat orientatiu d'obres per itinerari/especialitat que serà publicat al principi de curs.